DA-leier wen lastersaak van R300 000 teen ANC oor ras | Maroela Media
Die leier van die DA in die Vrystaatse wetgewer, dr. Roy Jankielsohn, het 'n lastereis van R300 000 teen die ANC-jeugliga gewen nadat die jeugliga hom 'n rassis en 'n ondersteuner van wit meerderwaardigheid genoem het.
Dit is die jongste voorval waarin Suid-Afrikaners terugslaan teen ongegronde bewerings van rassistiese gedrag. Die Solidariteit-beweging het onder meer onlangs spesifieke stappe aangekondig om mense te beskerm wat verkeerdelik daarvan beskuldig word dat hulle rassistiese taal gebruik het. Die Springbokslot Eben Etzebeth voer ook aan die bewerings dat hy rassistiese taal tydens 'n onlangse laatnag-skermutseling op Langebaan gebruik het, is kwaadwillig en ongegrond.
In Jankielsohn se geval het die kwessie wel lank geneem om in sy guns beslis te word. Jankielsohn, 'n politieke wetenskaplike en voormalige dosent aan die Universiteit van die Vrystaat (UV), het in 2017 sy bedenkinge uitgespreek oor 'n eredoktorsgraad wat 'n universiteit in Turkye aan die omstrede destydse Vrystaatse premier en huidige sekretaris-generaal van die ANC, Ace Magashule, toegeken het.
Die ietwat onverwagse eerbewys het gevolg op die toekenning van beurse ten bedrae van R32,8 miljoen deur die UV onder Magashule se bewind aan studente om aan die Turkse universiteit te studeer.
Toe Jankielsohn die punt uitwys, het die ANC na hom verwys as 'n agterlike rassis en verheerliker van wit meerderwaardigheid, 'n nar en 'n kefferbrakkie (chihuahua). Jankielsohn, wat 'n lang en aantoonbare geskiedenis ter onderskraging van die nierassige liberale lewensuitkyk het, het die jeugliga vir laster gedagvaar.
Die uitspraak in die Vrystaatse hooggeregshof in Bloemfontein lui dat beskuldigings van rassisme 'n ernstige kwessie is wat nie in Suid-Afrika gemaak kan word sonder feitelike grondslag nie, want dit stel die een wat daarvan beskuldig word, asook sy/haar familie in gevaar en kan tot tronkstraf lei. Die bevinding is dat die jeugliga die stelling roekeloos gemaak het, sonder om in ag te neem of dit die waarheid is of nie.
Die DA-hoofsweep in die Vrystaatse wetgewer, David van Vuuren, het gesê dit is 'n belangrike bevinding wat die Suid-Afrikaanse demokrasie en regspraak vorentoe neem.
Goeie beslissing, maar is die ANC jeugliga nie bankrot nie? Hopelik sal die sheriff die nodige doen en van hulle besittings opveil.